Νοσηλευτής

Οι **Νοσηλεύτριες** και οι **Νοσηλευτές** είναι επιστήμονες, αποκλειστικά απόφοιτοι Τριτοβάθμιας Εκπαίδευσης, που ασκούν τη νοσηλευτική επιστήμη. Η Νοσηλευτική αποτελεί ένα από τα αρχαιότερα καταγεγραμμένα επαγγέλματα στην ανθρώπινη ιστορία. Σήμερα οι Νοσηλευτές εργάζονται είτε αυτόνομα, είτε σε συνεργασία μαζί με άλλους επαγγελματίες υγείας (ιατρούς, φυσικοθεραπευτές, λογοθεραπευτές, εργοθεραπευτές, μαίες, βοηθούς νοσηλευτές κ.α.) και ασχολούνται με την προαγωγή, τη διατήρηση και την επαναφορά της ανθρώπινης υγείας, καθώς και με την αντιμετώπιση επειγουσών ιατρικών και νοσηλευτικών καταστάσεων.
μικρογραφία|Αξιωματικός νοσηλευτικής πολεμικού ναυτικού ΗΠΑ, εξετάζει νήπιο. Ναυτικό νοσοκoμείο Yokosuka

Επιπροσθέτως, ασχολούνται με την καθημερινή και λεπτομερή και εξατομικευμένη φροντίδα των ατόμων που πάσχουν από κάποια οξεία ή χρόνια πάθηση λαμβάνοντας υπόψη την προσωπικότητα κάθε ατόμου, καθώς και τα ψυχολογικά, κοινωνικά, οικονομικά και πολιτισμικά χαρακτηριστικά του. Τέλος, ασχολούνται με την υγιεινή και προαγωγή υγείας τόσο στην κοινότητα, όσο και σε τομείς δημόσιας υγείας, καθώς επίσης και με την διεξαγωγή έρευνας για την προαγωγή των επιστημών υγείας και της νοσηλευτικής επιστήμης.

Οι Νοσηλευτές πρέπει:
# Να διαθέτουν υψηλό επίπεδο θεωρητικών γνώσεων, δεξιοτήτων και αναλόγων διαθέσεων απαραιτήτων για την άσκηση της Νοσηλευτικής επιστήμης.
# Να είναι επιδέξιοι επαγγελματίες ικανοί να εργαστούν αποτελεσματικά σε όλα τα επίπεδα περίθαλψης στην Πρωτοβάθμια, Δευτεροβάθμια και Τριτοβάθμια φροντίδα Υγείας.
# Να είναι πρόθυμοι και ικανοί να συνεχίσουν την επαγγελματική τους εξέλιξη με τον συνεχή εμπλουτισμό τόσο των θεωρητικών γνώσεων όσο και των δεξιοτεχνιών μέσω της κριτικής προσέγγισης της καθημερινής πράξης και της συνεχούς διεργασίας μάθησης, καθ' όλη τη διάρκεια της καριέρας τους, δεν σταματούν να μελετούν, να ενημερώνονται και να εκπαιδεύονται στις εξελίξεις και στα νέα δεδομένα της επιστήμης και της ειδικότητας τους.
# Να επιδιώκουν την ανάπτυξη της εκπαίδευσης και άσκησης της Νοσηλευτικής επιστήμης στο υψηλότερο δυνατό επίπεδο.
Το Νοσηλευτικό επάγγελμα ανήκει στα κλειστά επαγγέλματα μαζί με άλλα όπως του Ιατρού και του Δικηγόρου και έτσι έχει αρκετά αυστηρές προϋποθέσεις.

Η φύση του επαγγέλματος απαιτεί από τον επιστήμονα νοσηλευτή να διαθέτει υψηλό αίσθημα ευθύνης, αποδοχής του κοινωνικού του ρόλου, ανιδιοτέλεια, δίκαιη αντιμετώπιση κάθε περίπτωσης, συναισθηματική ωριμότητα και σταθερότητα, υπομονή, αποφασιστικότητα και ψυχική αντοχή. Το επάγγελμα του νοσηλευτή δεδομένης της ευθύνης του για την υγεία και τη ζωή των ανθρώπων, απαιτεί αυξημένη κοινωνική ευαισθησία και οξυδέρκεια.

Οι νοσηλευτές θεωρούνται παγκοσμίως ως το πιο ηθικό, ανιδιοτελές και ειλικρινές επάγγελμα στην συνείδηση του πληθυσμού βάση ερευνών, ενώ συχνά η νοσηλευτική δεν χαρακτηρίζεται ως απλό επάγγελμα, αλλά ως λειτούργημα.

Οι νοσηλευτές οφείλουν να ακολουθούν σε όλη τους την επαγγελματική και επιστημονική σταδιοδρομία πιστά τον *Κώδικα Νοσηλευτικής Δεοντολογίας*.

## Επαγγελματικό και Επιστημονικό αντικείμενο
*Κύριο λήμμα: [[Νοσηλευτική]]*

Το κύριο αντικείμενο των Νοσηλευτών είναι ο άνθρωπος και οι ανάγκες του. Πιο συγκεκριμένα είναι:

* Προαγωγή & Διατήρηση της υγείας
* Πρόληψη της νόσου
* Αντιμετώπιση & Θεραπεία της νόσου
* Αποκατάσταση

Πιο αναλυτικά, οι Νοσηλευτές πρέπει να είναι σε θέση να:

*  Εκτιμούν τις ανάγκες του υγιούς ή ασθενούς ατόμου  
*  Σχεδιάζουν τη φροντίδα του ασθενή
*  Εφαρμόζουν το σχέδιο φροντίδας με νοσηλευτικές παρεμβάσεις
*  Αξιολογούν τα αποτελέσματα της φροντίδας και επανεκτιμούν
*  Τροποποιούν το αρχικό σχέδιο και παρεμβαίνουν για να βοηθήσουν το άτομο, την οικογένεια και την κοινότητα.
*Συμβάλλουν στην πρόληψη, υγιεινή, ασφάλεια και προαγωγή της υγείας, τόσο στην κοινότητα (κοινοτική νοσηλευτική), όσο και στον γενικό πληθυσμό (νοσηλευτική Δημόσιας υγείας), μέσω διάφορων δράσεων όπως η ενημέρωση-εκπαίδευση του κοινού, ο σχεδιασμός, εφαρμογή και αξιολόγηση ολοκληρωμένων προγραμμάτων πρόληψης και προαγωγής υγείας, δράσεις προστασίας και πρόληψης από χρόνια και λοιμώδη νοσήματα, στην προαγωγή της υγείας, στην αύξηση του προσδόκιμου επιβίωσης και στη βελτίωση της ποιότητας ζωής σε ένα υγιεινό, λειτουργικό και ασφαλές περιβάλλον.
*Προβαίνουν σε όλες τις απαραίτητες ενέργειες για την αντιμετώπιση καταστάσεων που απειλούν είτε άμεσα, είτε δυνητικά την υγεία του ατόμου, λαμβάνοντας υπόψη την προσωπικότητα κάθε ατόμου, καθώς και τα ψυχολογικά, κοινωνικά, οικονομικά και πολιτισμικά χαρακτηριστικά του, καθώς και στην θεραπεία και στην αποκατάσταση της υγείας του ασθενούς.

Επιπλέον, έχουν την ευθύνη των υγειονομικών σχηματισμών και ιδρυμάτων επί 24ώρου βάσεως (συντονίζει την όλη εργασία) και ασκούν παράλληλα με τη νοσηλεία Διοίκηση και Διδασκαλία. Ασχολούνται επίσης με την πρόληψη των ασθενειών και την αντιμετώπιση και θεραπεία επειγουσών ιατρικών και νοσηλευτικών καταστάσεων, καθώς και με την διεξαγωγή έρευνας για την προαγωγή των επιστημών υγείας και της νοσηλευτικής επιστήμης.

## Διεθνής διάσταση και ρόλος στα συστήματα υγείας
Σύμφωνα με τον Παγκόσμιο Οργανισμό Υγείας (ΠΟΥ), η νοσηλευτική περιλαμβάνει αυτόνομη και συνεργατική φροντίδα ατόμων όλων των ηλικιών, οικογενειών, ομάδων και κοινοτήτων, είτε είναι υγιείς είτε ασθενείς, σε όλα τα περιβάλλοντα παροχής υπηρεσιών υγείας. Στο πεδίο της νοσηλευτικής εντάσσονται η προαγωγή της υγείας, η πρόληψη της νόσου, καθώς και η φροντίδα ασθενών, ατόμων με αναπηρία και ετοιμοθάνατων. Ο ΠΟΥ επισημαίνει επίσης ότι οι νοσηλευτές διαδραματίζουν κρίσιμο ρόλο στα συστήματα υγείας, στην πρωτοβάθμια φροντίδα υγείας, στην επείγουσα ανταπόκριση και στη διαχείριση κρίσεων και καταστροφών.

Στο ευρωπαϊκό δίκαιο, ο «νοσηλευτής υπεύθυνος για γενική περίθαλψη» αποτελεί νομοθετικά κατοχυρωμένο επάγγελμα. Η Οδηγία 2005/36/ΕΚ προβλέπει ότι η εκπαίδευση του νοσηλευτή πρέπει να είναι πλήρους φοίτησης, διάρκειας τουλάχιστον τριών ετών και τουλάχιστον 4.600 ωρών θεωρητικής και κλινικής κατάρτισης. Η ίδια οδηγία αναγνωρίζει, μεταξύ άλλων, την ικανότητα του νοσηλευτή να διαγιγνώσκει αυτόνομα την απαιτούμενη νοσηλευτική φροντίδα, να λαμβάνει άμεσα μέτρα διατήρησης της ζωής και να διασφαλίζει και να αξιολογεί ανεξάρτητα την ποιότητα της νοσηλευτικής φροντίδας.

Σύμφωνα με τις κοινοτικές οδηγίες της Ευρωπαϊκής Ένωσης παράγραφος 7 στο άρθρο 31 της οδηγίας και τον Παγκόσμιο Οργανισμό Υγείας:

«*Οι τίτλοι σπουδών νοσηλευτή υπεύθυνου για γενική περίθαλψη αποδεικνύουν ότι ο εν λόγω επαγγελματίας είναι ικανός να εφαρμόζει τουλάχιστον τις ακόλουθες ικανότητες (…):*

*α) ικανότητα να διαγιγνώσκει αυτόνομα την απαιτούμενη νοσηλευτική περίθαλψη χρησιμοποιώντας θεωρητικές και κλινικές γνώσεις και να σχεδιάζει, οργανώνει και παρέχει νοσηλευτική [[περίθαλψη]] στους ασθενείς βάσει των γνώσεων και των δεξιοτήτων που έχουν αποκτηθεί σύμφωνα με την παράγραφο 6 στοιχεία α΄, β΄ και γ΄ με σκοπό τη βελτίωση της άσκησης του επαγγέλματος,*

*β) ικανότητα να συνεργάζεται αποτελεσματικά με άλλους παράγοντες του τομέα της [[υγεία]]ς, περιλαμβανομένης της συμμετοχής στην πρακτική εκπαίδευση του υγειονομικού προσωπικού βάσει των γνώσεων και των δεξιοτήτων που έχουν αποκτηθεί σύμφωνα με την παράγραφο 6 στοιχεία δ΄ και ε΄,*

*γ) ικανότητα να ενθαρρύνει άτομα, οικογένειες και ομάδες να υιοθετούν υγιεινό τρόπο ζωής και φροντίδα του εαυτού τους βάσει των γνώσεων και των δεξιοτήτων που έχουν αποκτηθεί σύμφωνα με την παράγραφο 6 στοιχεία α΄ και β΄,*

*δ) ικανότητα να θέτει σε εφαρμογή με αυτονομία άμεσα μέτρα για την προστασία της [[ζωή]]ς και να εκτελεί μέτρα σε καταστάσεις κρίσης και καταστροφών,*

*ε) ικανότητα να παρέχει ανεξάρτητα συμβουλές σε ανθρώπους που χρειάζονται περίθαλψη και στους συγγενείς τους, να τους καθοδηγεί και να τους στηρίζει,*

*στ) ικανότητα να εξασφαλίζει ανεξάρτητα την ποιότητα της νοσηλευτικής περίθαλψης και να την αξιολογεί,*

*ζ) ικανότητα να επικοινωνεί με αναλυτικό και επαγγελματικό τρόπο και να συνεργάζεται με άλλους επαγγελματίες του κλάδου της υγείας,*

*η) ικανότητα να αναλύει την ποιότητα της περίθαλψης με σκοπό να βελτιώνει την άσκηση του επαγγέλματος ως νοσηλευτής υπεύθυνος για γενική περίθαλψη*».

Με τις παραπάνω διατάξεις για πρώτη φορά εισάγεται η έννοια της αυτόνομης διάγνωσης της απαιτούμενης νοσηλευτικής περίθαλψης με βάση τις θεωρητικές και κλινικές γνώσεις του νοσηλευτή. Επιπλέον γίνεται λόγος περί της αυτόνομης λήψης άμεσων μέτρων για την προστασία της ζωής, καθώς και της ανεξάρτητης εξασφάλισης της ποιότητας της νοσηλευτικής περίθαλψης, όπως επίσης της αξιολόγησής της και της ανάλυσής της.

Εν προκειμένω είναι προφανές, ότι οδηγούμεθα προς ένα μοντέλο νοσηλευτών, οι οποίοι διαθέτοντας εκτεταμένες επιστημονικές γνώσεις, δύνανται πλέον να τις αξιοποιούν εις το έπακρον, ώστε να προβαίνουν σε αυτόνομη διάγνωση της ενδεδειγμένης νοσηλευτικής περίθαλψης, καθώς και στην αξιολόγησή της. Η σαφής τόνωση του στοιχείου της αυτοδύναμης και ανεξάρτητης δράσης και επέμβασης των νοσηλευτών τους διακρίνει από τους λοιπούς πάροχους υπηρεσιών υγείας, αποτρέποντας κάθε δυνατότητα παρέμβασης των τελευταίων στο νοσηλευτικό έργο.

Στο παραπάνω πλαίσιο, πάγια αιτήματα των νοσηλευτών στην Ελλάδα, είναι η θεσμοθέτηση διακριτού και αυτόνομου κλάδου νοσηλευτών, η ένταξη τους στα Βαρέα & Ανθυγιεινά Επαγγέλματα, καθώς και η έμπρακτη αναγνώριση του επιστημονικού τους ρόλου με περισσότερες και σαφείς αρμοδιότητες (όπως άλλωστε συμβαίνει στις περισσότερες χώρες του δυτικού κόσμου), καθώς και η αύξηση των νοσηλευτικών ειδικοτήτων και εξειδικεύσεων, ώστε να συμβαδίζουν με τα διεθνή πρότυπα και τις σύγχρονες εξελίξεις στον τομέα της υγείας. Το τελευταίο μερικώς επιτεύχθηκε το 2020 με την νομοθέτηση της αύξησης των νοσηλευτικών ειδικοτήτων από 4 σε 10.

Οι αρμοδιότητες - καθήκοντα Νοσηλευτών-τριών των Νοσοκομείων και των λοιπών Νοσηλευτικών Ιδρυμάτων του ΕΣΥ καθώς και των δημόσιων δομών παροχής υπηρεσιών Πρωτοβάθμιας Φροντίδας Υγείας περιγράφονται αναλυτικά στην *Υπουργική Απόφαση υπ.Αριθμ.Γ6/Γ.Π.οικ. 45664*.

## Νοσηλευτική Εκπαίδευση
Για την απονομή του τίτλου Νοσηλευτικής θα πρέπει (στην Ελλάδα) ο/η ενδιαφερόμενος/η να δώσει Πανελλήνιες εξετάσεις, να εισαχθεί και να αποφοιτήσει σε ένα από τα 9 Τμήματα Νοσηλευτικής των Πανεπιστημίων της χώρας ή στην Σχολή Αξιωματικών Νοσηλευτικής (Σ.Α.Ν). Οι Προπτυχιακές Σπουδές διαρκούν 4 χρόνια και απονέμεται ο Τίτλος Πτυχιούχος Νοσηλευτής. Οι Πτυχιούχοι Νοσηλευτές έχουν δυνατότητα για Μεταπτυχιακές Σπουδές (MSc in Nursing) και Διδακτορικές Σπουδές (PhD in Nursing) σε Ελλάδα και χώρες του εξωτερικού (Μετά από την προβλεπόμενη διαδικασία ισοτίμισης πτυχίου).

Για να θεωρείται κάποιος/α νοσηλευτής/τρια πρέπει να είναι υποχρεωτικά απόφοιτος/η Τριτοβάθμιας Εκπαίδευσης ή αντίστοιχης Πανεπιστημιακής σχολής του εξωτερικού. Σύμφωνα με τις διατάξεις του άρθρου 5§2 Α του ν. 1579/1985: από τη δημοσίευση του παρόντος νόμου καθιερώνεται ο επαγγελματικός τίτλος του Νοσηλευτή και Νοσηλεύτριας στους πτυχιούχους ή διπλωματούχους των:

* (α) Τμημάτων Νοσηλευτικής Α.Ε.Ι.
* (β) Τμημάτων Νοσηλευτικής Τ.Ε.Ι.
* (γ) Τέως ανώτερων σχολών αδελφών νοσοκόμων και επισκεπτριών αδελφών νοσοκόμων, αρμοδιότητας Υπουργείου Υγείας, Πρόνοιας και Κοινωνικών Ασφαλίσεων και πρώην Κ.Α.Τ.Ε.Ε.
* Ισότιμων σχολών αλλοδαπής των αντίστοιχων σχολών (α), (β), (γ).
Στους απόφοιτους Νοσηλευτικής, χορηγείται άδεια άσκησης επαγγέλματος από την Περιφέρεια, κατόπιν προσκόμισης βεβαίωσης εγγραφής στην Ένωση Νοσηλευτών Ελλάδος, το οποίο αποτελεί Ν.Π.Δ.Δ. και είναι ο επίσημος αναγνωρισμένος επαγγελματικός φορέας των Νοσηλευτών.

## Διάκριση με Βοηθούς Νοσηλευτικής
*Κύριο λήμμα: [[Βοηθός νοσηλευτικής|Βοηθός νοσηλευτής]]*

Στην Ελλάδα, συχνά οι Βοηθοί Νοσηλευτές συγχέονται λανθασμένα με τους Νοσηλευτές (Π.Ε. ή Τ.Ε.) λόγω της παραπλήσιας στολής και τίτλου, καθώς και της συνύπαρξης τους στον χώρο του νοσηλευτικού τμήματος στον χώρο του νοσοκομείου. Η διάκριση όμως αυτών των δύο επαγγελμάτων πρέπει να είναι σαφής, καθώς παρότι στο σύστημα υγείας συνεργάζονται στενά για την παροχή ολοκληρωμένης φροντίδας στους ασθενείς και έχουν κοινό στόχο τη φροντίδα του ανθρώπου, διαφέρουν σημαντικά ως προς την εκπαίδευση, τις αρμοδιότητες και το επίπεδο ευθύνης. Πιο συγκεκριμένα, έχουν διαφορετικό επίπεδο εκπαίδευσης (οι νοσηλευτές είναι υποχρεωτικά απόφοιτοι Α.Ε.Ι), ενώ οι Βοηθοί Νοσηλευτές (Δ.Ε.) (απόφοιτοι Δευτεροβάθμιας Εκπαίδευσης) και δεν έχουν το επιστημονικό υπόβαθρο ούτε τις θεωρητικές και πρακτικές γνώσεις που έχουν οι νοσηλευτές, ενώ δεν έχουν ούτε τα ίδια επαγγελματικά δικαιώματα, ούτε τα ίδια καθήκοντα βάση και του θεσμοθετημένου Καθηκοντολογίου. Επομένως αποτελούν ξεχωριστή επαγγελματική ομάδα από τους νοσηλευτές και δεν έχουν δικαίωμα εγγραφής στα επαγγελματικά και επιστημονικά επιμελητήρια των νοσηλευτών, αλλά εκπροσωπούνται από τους κατά τόπους ΣΥΝΔΕ. Επιπλέον, η αντιποίηση του επαγγελματικού τίτλου του Νοσηλευτή από Βοηθούς Νοσηλευτών ή άλλες επαγγελματικές ομάδες ή άτομα δύναται να επιφέρει ποινικές κυρώσεις σύμφωνα με το άρθρο 175 του Π.Κ.

## Τομείς Απασχόλησης και Προοπτικές Αγοράς Εργασίας
**Νοσηλευτικές ειδικότητες & εξειδικεύσεις**

Οι νοσηλευτές εφόσον το επιθυμούν μπορούν, μετά το πέρας της πανεπιστημιακής τους εκπαίδευσης, σύμφωνα με το άρθρο 58 του ν.4690/2020 να λάβουν ειδικότητα και εξειδίκευση. Ο συνολικός αναγκαίος χρόνος για την λήψη ειδικότητας ανέρχεται σε δεκαοκτώ (18) μήνες και ο συνολικός αναγκαίος χρόνος για την λήψη νοσηλευτικής εξειδίκευσης ανέρχεται σε έξη (6) μήνες και προϋποθέτει την απόκτηση νοσηλευτικής ειδικότητας. Ο Τίτλος της νοσηλευτικής ειδικότητας (πάπυρος) χορηγείται μετά τη συμπλήρωση του χρόνου εκπαίδευσης του ειδικευόμενου νοσηλευτή και επιτυχή συμμετοχή σε τελικές γραπτές και προφορικές εξετάσεις, που διεξάγονται μια φορά το εξάμηνο, στην έδρα της Υγειονομικής Περιφέρειας (Υ.Π.Ε.) όπου εκπαιδεύτηκε ο ειδικευμένος.

Ο Νοσηλευτής μπορεί να αποκτήσει όπως ορίζει ο νόμος, μετά το τέλος της άσκησης της ειδικότητας/εξειδίκευσης και την επιτυχή εξέταση στις εξετάσεις, μία από τις κάτωθι ειδικότητες και εξειδικεύσεις:

### Ειδικότητες
#Ανακουφιστική & Υποστηρικτική Νοσηλευτική Φροντίδα
#Γεροντολογική Νοσηλευτική
#Επείγουσα & Εντατική Νοσηλευτική
#Νοσηλευτική Δημόσιας Υγείας / Κοινοτική Νοσηλευτική
#Νοσηλευτική Καρδιαγγειακών παθήσεων
#Νοσηλευτική Παίδων
#Νοσηλευτική Ψυχικής Υγείας 
#Ογκολογική Νοσηλευτική 
#Παθολογική Νοσηλευτική
#Περιεγχειρητική Νοσηλευτική

### Εξειδικεύσεις
# Διαχείριση Εξωσωματικής Κυκλοφορίας
# Νεφρολογική Νοσηλευτική
# Νοσηλευτικής Αναισθησιολογίας
# Νοσηλευτικής Αποκατάστασης
# Νοσηλευτικής Ελέγχου Λοιμώξεων
# Νοσηλευτικής στον Σακχαρώδη Διαβήτη
# Νοσηλευτικής Χειρουργείου
# Συντονιστή Νοσηλευτή Μεταμοσχεύσεων
# Δερματολογική Νοσηλευτική

### Τομείς Απασχόλησης
Ο Πτυχιούχος Νοσηλευτής/ρια μπορεί να εργαστεί τόσο αυτόνομα, όσο και με άλλους επαγγελματίες υγείας και επιστήμονες του χώρου ως μέλος της διεπιστημονικής ομάδας.

Ο Νοσηλευτής/ρια, ανάλογα με την εκπαίδευσή του μπορεί να εργαστεί ως στέλεχος σε Νοσοκομεία (Δημόσια - Ιδιωτικά), κλινικές, κέντρα υγείας, εμβολιαστικά κέντρα, ιατρεία και εργαστήρια, καθώς επίσης και σε φορείς και οργανισμούς όπως: Εθνικός Οργανισμός Δημόσιας Υγείας (Ε.Ο.Δ.Υ), Εθνικός Οργανισμός Παροχής Υπηρεσιών Υγείας (Ε.Ο.Π.Υ.Υ.), Κέντρα Ελέγχου και Πρόληψης Ασθενειών (C.D.C), Ερευνητικά κέντρα (τόσο στην Ελλάδα όσο και στο εξωτερικό), Παγκόσμιο Οργανισμό Υγείας (Π.Ο.Υ)  κ.ά.

Επιπλέον, μπορεί να εργαστεί σε κέντρα αποκατάστασης, διαγνωστικά κέντρα, φαρμακεία, φαρμακοβιομηχανίες, φυσικοθεραπευτήρια, σε τομείς υγείας ασφαλιστικών οργανισμών, γηροκομεία (οίκοι ευγηρίας), ΚΑΠΗ (Κέντρα Ανοιχτής Προστασίας Ηλικιωμένων), ιδρύματα, σε παιδικές κατασκηνώσεις, οργανωμένα κάμπινγκ, χιονοδρομικά κέντρα, ιαματικά λουτρά, σε αγροτικό ή ημιαστικό ιατρείο και πλοία και σε διάφορες εταιρείες ή βιομηχανίες ως νοσηλευτές εργασίας.

Ως Σχολικός νοσηλευτής/ρια, σε σχολεία (Δημόσια - Ιδιωτικά), σε παιδικούς σταθμούς (Νηποιαγωγεία) (δημόσιους - ιδιωτικούς) Ειδικά σχολεία, Βιβλιοθήκες, κολέγια,  πανεπιστήμια καθώς και  στην Ειδική Αγωγή.

Στην εκπαίδευση, ως διδακτικό προσωπικό στην δευτεροβάθμια εκπαίδευση (ΕΠΑΛ, ΙΕΚ), καθώς και στην τριτοβάθμια ως διδακτικό - ερευνητικό προσωπικό στα Πανεπιστήμια έχοντας την συνήθη εξέλιξη.

Επιπλέον μπορεί να εργαστεί ως πλήρωμα ασθενοφόρου ή κινητών μονάδων (Ε.Κ.Α.Β), πρόγραμμα βοήθεια στο σπίτι των (δήμων), αθλητικά κέντρα και μεγάλες επιχειρήσεις που διαθέτουν ιατρεία για το προσωπικό,καθώς και ως ελεύθερος επαγγελματίας, προσλαμβάνεται από ιδιώτες για τη φροντίδα ασθενών στο σπίτι (Νοσηλεία κατ' οίκον) ή σε νοσοκομείο.

Τέλος, μπορεί να εργαστεί σε τομείς στην έρευνα (Θεωρητική και Εφαρμοσμένη) και στον πολιτικό σχεδιασμό στο χώρο της υγείας (πολιτική δημόσιας υγείας).

## Στελέχωση και σύγχρονες προκλήσεις
Ο ΠΟΥ εκτιμά ότι παγκοσμίως υπάρχουν περίπου 29 εκατομμύρια νοσηλευτές, ενώ έως το 2030 αναμένεται να παραμείνει παγκόσμιο έλλειμμα περίπου 4,5 εκατομμυρίων νοσηλευτών. Κατά τον ΠΟΥ, οι νοσηλευτές και οι μαίες αποτελούν κεντρικό πυλώνα της πρωτοβάθμιας φροντίδας υγείας και η επένδυση σε αυτούς θεωρείται αναγκαία για αποδοτικά, αποτελεσματικά, ανθεκτικά και βιώσιμα συστήματα υγείας.

Για την Ελλάδα, ο ΟΟΣΑ αναφέρει 3,8 ενεργούς νοσηλευτές ανά 1.000 κατοίκους, έναντι μέσου όρου 9,2 στις χώρες του ΟΟΣΑ. Ωστόσο, ο ίδιος ο ΟΟΣΑ σημειώνει ότι για την Ελλάδα τα διαθέσιμα στοιχεία περιλαμβάνουν μόνο τους νοσηλευτές που εργάζονται σε νοσοκομεία, κάτι που πρέπει να λαμβάνεται υπόψη στις διεθνείς συγκρίσεις.

Μπορεί να ασκήσει το επάγγελμα σε όλες τις χώρες της Ευρωπαϊκής Ένωσης σύμφωνα με τις εκάστοτε διατάξεις.

### Προοπτικές
Οι προοπτικές του επαγγέλματος είναι πολύ θετικές, η νοσηλευτική ειναι ένα επάγγελμα με εξαιρετική επαγγελματική αποκατάσταση τόσο στον ιδιωτικό όσο και στον δημόσιο τομέα, με σχετικά υψηλές οικονομικές απολαβές και κύρος, ενώ συγκαταλέγεται στα σημαντικότερα 10 επαγγέλματα του μέλλοντος, καθώς ο αριθμός των ατόμων που απασχολούνται στον κλάδο προβλέπεται να αυξηθεί στο μέλλον σημαντικά λόγω της αντίστοιχης αύξησης της ζήτησης στην αγορά εργασίας.

### Επαγγελματικές- Επιστημονικές οργανώσεις & Επιμελητήρια
Συλλογικός - επαγγελματικός φορέας των νοσηλευτών είναι η Ένωση Νοσηλευτών Ελλάδος (Ε.Ν.Ε) και επιστημονικός φορέας ο Εθνικός Σύνδεσμος Νοσηλευτών Ελλάδος (Ε.Σ.Ν.Ε).

## Πηγές-Βιβλιογραφία
### Εξωτερικοί σύνδεσμοι
* Ένωση Νοσηλευτών Ελλάδος (Ε.Ν.Ε)
* Εθνικός Σύνδεσμος Νοσηλευτών Ελλάδος (Ε.Σ.Ν.Ε)
* Τμήμα Νοσηλευτικής σχολής Επιστημών Υγείας και Πρόνοιας Πανεπιστημίου Δυτικής Αττικής
* Τμήμα Νοσηλευτικής σχολής Επιστημών Υγείας Εθνικού και Καποδιστριακού Πανεπιστημίου Αθηνών

### Παραπομπές


Κατηγορία:Νοσηλευτική